UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 80/987/EØF om indbyrdes tilnærmelse af medlemsstaternes lovgivning om beskyttelse af arbejdstagerne i tilfælde af arbejdsgiverens insolvens (forelagt af Kommissionen i henhold til EF-traktatens artikel 250, stk. 2)

2001/0006 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 80/987/EØF om indbyrdes tilnærmelse af medlemsstaternes lovgivning om beskyttelse af arbejdstagerne i tilfælde af arbejdsgiverens insolvens

1. Baggrund

Kommissionen forelagde ovennævnte forslag til direktiv med hjemmel i artikel 137, stk. 2, for Parlamentet og Rådet den 16. januar 2001.

Det Økonomiske og Sociale Udvalg afgav udtalelse den 30. maj 2001.

Europa-Parlamentet vedtog en udtalelse ved førstebehandlingen den 29. november 2001.

Kommissionen godkendte visse af Parlamentets ændringsforslag, og forelagde den 3. december 2001 et ændret forslag, som medtog ændringsforslagene, for Rådet.

Rådet vedtog den fælles holdning ved enstemmighed den 18. februar 2002.

Europa-Parlamentet vedtog den 14. maj 2002 ved andenbehandlingen seks ændringsforslag til Rådets fælles holdning.

I nærværende udtalelse gøres der rede for Kommissionens holdning til Europa-Parlamentets ændringsforslag i medfør af EF-traktatens artikel 251, stk. 2, litra c).

2. Formålet med Kommissionens forslag

Formålet er at tilpasse direktiv 80/987/EØF til de nye krav på arbejdsmarkedet under hensyntagen til Domstolens retspraksis og de udviklinger, der har påvist fejl og mangler ved den tekst, der blev vedtaget i 1980.

3. Kommissionens holdning til Parlamentets ændringsforslag

3.1. Sammendrag af Kommissionens holdning

Kommissionen kan godkende samtlige Europa-Parlamentets seks ændringsforslag. Det er Kommissionens opfattelse, at disse forslag supplerer og forbedrer teksten i den fælles holdning.

3.2. Parlamentets ændringsforslag ved andenbehandlingen

3.2.1. Godkendte ændringsforslag

3.2.1.1. Ændringsforslag 1 (mulighed for begrænsning af garantiinstitutionernes ansvar) (ny betragtning)

Ændringsforslaget tager sigte på at indføje en betragtning med henblik på at tydeliggøre artikel 4, stk. 3, første afsnit (jf. ændringsforslag 5 nedenfor), hvori medlemsstaterne får mulighed for at fastsætte lofter over garantiinstitutionernes betalinger. Der kan fastsættes flere lofter, men de skal være forenelige med direktivets sociale målsætning.

Kommissionen accepterer dette ændringsforslag i det omfang, det gør medlemsstaternes mulighed i henhold til direktivets artikel 4, stk. 3, klarere.

3.2.1.2. Ændringsforslag 2 (rapport om gennemførelsen af direktivet) (ny betragtning)

Dette ændringsforslag omfatter tilføjelse af en ny betragtning med henblik på at indføje en ny artikel i de afsluttende bestemmelser om en rapport vedrørende gennemførelsen af direktivet ( jf. ændringsforslag 7 nedenfor).

Kommissionen accepterer dette ændringsforslag, da det står i direkte forbindelse med ændringsforslag 7, som tilføjer en ny artikel i de afsluttende bestemmelser.

3.2.1.3. Ændringsforslag 3 (medlemsstaternes mulighed for at udvide direktivets beskyttelse) ARTIKEL 1, NR. 2 (artikel 2, stk. 4, første afsnit, i direktiv 80/987/EØF)

Dette ændringsforslag søger at dække flest mulige insolvenssituationer i artikel 2, stk. 4, første afsnit. Ændringsforslaget har til formål at tilføje, at direktivet ikke er til hinder for, at medlemsstaterne udvider beskyttelsen til de facto-betalingsstandsninger af permanent karakter.

Der er her tale om en mulighed, der ikke medfører forpligtelser for garantiinstitutionerne i de andre medlemsstater i tværnationale tilfælde (artikel 8a), og Kommissionen accepterer derfor ændringsforslaget.

3.2.1.4. Ændringsforslag 4 (betaling af løntilgodehavender) ARTIKEL 1, NR. 2 (artikel 3, første afsnit, i direktiv 80/987/EØF)

Dette ændringsforslag præciserer, at hvor der er hjemmel for det i national ret, medregnes fratrædelsesgodtgørelser ved ansættelsesforholds ophør i betaling af arbejdstagernes tilgodehavender.

Kommissionen accepterer denne præcision af tilgodehavender i artikel 3 i det omfang de omtalte fratrædelsesgodtgørelser er omfattet af begrebet lønninger i henhold til direktivets artikel 2, stk. 2, og i det omfang disse godtgørelser er omfattet af national ret.

3.2.1.5. Ændringsforslag 5 (medlemsstaternes mulighed for begrænsning af betalingerne) ARTIKEL 1, NR. 3 (artikel 4, stk. 3, første afsnit i direktiv 80/987/EØF)

Ændringsforslaget har til formål at præcisere, at det loft, som medlemsstaterne kan fastsætte, ikke obligatorisk skal være et enkelt loft (jf. ændringsforslag 1).

Kommissionen godtager dette ændringsforslag, da disse lofter (eventuelt differentierede) mindst skal være på et niveau, der er foreneligt med direktivets sociale målsætning.

3.2.1.6. Ændringsforslag 7 (rapport om gennemførelsen) (ny artikel 3 i direktivets afsluttende bestemmelser)

Kommissionen accepterer dette ændringsforslag, som indeholder en rapport om gennemførelsen og anvendelsen af direktivet, som udarbejdes af Kommissionen senest fem år efter den i artikel 2 anførte dato.

3.3. Ændret forslag

Kommissionen forelægger ikke et ændret forslag, men opfordrer Rådet til fuldt ud at tage hensyn til nærværende udtalelse i forbindelse med gennemgangen af Parlamentets ændringsforslag.